नीना गुप्ता बोलीं- काश मुझे भी वो एक्सपोजर मिलता..यंग होती तो मुझे भी मेट गाला में बुलाया जाता
Actress Neena Gupta recently spoke about her thoughts on Priyanka Chopra, Alia Bhatt, and Deepika Padukone एक्ट्रेस नीना गुप्ता ने प्रियंका चोपड़ा, आलिया भट्ट और दीपिका पादुकोण के ऊपर बात की है। उन्होंने कहा कि जब वो इन एक्ट्रेसेस को मेट गाला या ऑस्कर के रेड कार्पेट पर देखती हैं
एक्ट्रेस नीना गुप्ता ने प्रियंका चोपड़ा, आलिया भट्ट और दीपिका पादुकोण के बारे में बात की है। उन्होंने कहा कि जब वो इन एक्ट्रेसेस को मेट गाला या ऑस्कर के रेड कार्पेट पर देखती हैं तो उन्हें काफी जलन होती है। नीना ने कहा कि वो हमेशा ये सोचती हैं कि जो एक्सपोजर इन एक्ट्रेसेस को मिला काश उन्हें भी वो मिल पाता।
एक्ट्रेस ने कहा कि वो काफी कुछ अचीव कर सकती थीं लेकिन जितना किस्मत में लिखा था उतना मिला। हालांकि नीना ने ये भी कहा कि अगर उन्हें कभी किसी ग्लोबल इवेंट में बुलाया गया तो वो गाउन की जगह साड़ी पहनना पसंद करेंगी।
नीना ने कहा- काश मैं भी यंग एक्ट्रेस होती
नीना ने न्यूज 18 को को दिए एक इंटरव्यू में कहा, 'जब मैं आलिया, दीपिका और प्रियंका को ग्लोबल इवेंट में जाते देखती हूं तो सोचती हूं कि काश मैं भी यंग एक्ट्रेस होती। मुझे पता है कि आपको सब कुछ नहीं मिलता जो आप उम्मीद करते हैं।
मैं हर गुजरते मिनट के साथ सोचती हूं जो एक्सपोजर इन एक्ट्रेसेस को मिला हुआ है, काश मुझे भी मिल पाता। हालांकि मेरे पास जितना भी काम है उसके लिए मैं आभारी जरूर हूं लेकिन एक बात कहने में हर्ज नहीं करूंगी कि इन्हें देख कर मुझे काफी जलन महसूस होती है।'
गाउन पहनने लायक शरीक नहीं, साड़ी पहनना पसंद करूंगी
नीना ने आगे कहा, 'अगर मुझे कभी भी ऐसे ग्लोबल इवेंट में बुलाया गया तो मैं गाउन नहीं बल्कि अपनी बेटी मसाबा की डिजाइन की हुई साड़ी पहननी पसंद करूंगी। ऐसा इसलिए क्योंकि मेरी बॉडी गाउन पहनने लायक नहीं रही। हालांकि मुझे कोई इनवाइट ही नहीं करता है। अगर इनविटेशन मिलता है तो मुझे संवारने के लिए मसाबा तो हैं ही।'
सिंगल मदर होने का दुख झेल चुकी हैं नीना
नीना गुप्ता बॉलीवुड की बेबाक एक्ट्रेसेस मानी जाती हैं। शायद शुरुआती दौर में उन्हें वो पहचान नहीं मिल पाई थी, जो आज के वक्त मिली है। उन्होंने बधाई हो, पंचायत और शुभ मंगल ज्यादा सावधान जैसे कुछ शानदार प्रोजेक्ट में काम किया है। हालांकि नीना की पर्सनल लाइफ हमेशा मुसीबतों में रही। वो बिना शादी के प्रेग्नेंट हो गई थीं। उन्हें समाज की खरी-खरी भी सुननी पड़ी थी।
सतीश कौशिक ने किया था शादी के लिए प्रपोज, बच्ची को भी एक्सेप्ट करने को तैयार थे
नीना गुप्ता ने अपनी किताब में ये बताया कि जब वेस्ट इंडिज के क्रिकेटर विवियन रिचर्ड्स की बेटी 'मसाबा' को जन्म देने वाली थीं। उससे पहले दिवंगत एक्टर-डायरेक्टर सतीश कौशिक ने उन्हें शादी के लिए प्रपोज किया था। सतीश कौशिक ने नीना के प्रेग्नेंट होने के बावजूद भी उनसे शादी करने की इच्छा जताई थी।
नीना ने बताया कि सतीश ने उनसे यहां तक कह दिया कि अगर बच्चा डार्क स्किन का भी होता है कि वे दुनिया को बता देंगे कि बच्चा उन्हीं का है। हालांकि नीना ने सतीश के इस प्रपोजल को मना कर दिया था।
मिसेज चटर्जी वर्सेज नॉर्वे में नजर आईं 
नीना की लेटेस्ट और अपकमिंग फिल्मों की बात की जाए तो वो हाल ही में रानी मुखर्जी की फिल्म मिसेज चटर्जी वर्सेज नॉर्वे में देखी गई थीं। इसके अलावा उन्होंने चार्ली चोपड़ा' और द मिस्ट्री ऑफ सोलांग वैली की शूटिंग पूरी की है। फिलहाल वो मेट्रो इन डिनो' की शूटिंग कर रही हैं।